Carina Christensen (KF), 2010-01-14:
Så lærte vi alle sammen, hvad Enhedslisten hedder, det var godt.
Jeg vil gerne sige tak til de partier, der har stillet den her forespørgsel.
Jeg synes, det har været en god debat, og jeg synes, det er nyttigt, vi har de her brede kulturpolitiske debatter, hvor der er tid og rum til fordybelse og til at høre, hvad partiernes holdning er.
Uanset om vi stemmer for hinandens forslag til vedtagelse eller ej, vidner de to forslag til vedtagelse, der er fremsat, alligevel om en bred konsensus i dansk kulturpolitik, og det tegner i hvert fald godt for det videre arbejde vedrørende at sikre et godt og velfungerende kulturliv i det her land.
Da hr. Mogens Jensen var oppe med sit ordførerindlæg, siger han først: Kære kulturminister, lad nu være med at tegne et skønmaleri af situationen i Danmark.
Men lidt efter lyder det alligevel konstaterende fra hr. Mogens Jensen: Vi har jo et godt og rigt kulturliv i Danmark.
Det synes jeg sådan set også vi kan konstatere efter at have hørt debatten her i dag, men vi må dog selvfølgelig erkende, at der er udfordringer på visse områder, og det er selvfølgelig også noget, vi løbende skal være opmærksomme på.
Kulturpolitik er jo rigtig mange ting, der er mange forlig på det her område, og der er mange ting, vi beskæftiger os med.
Vi har snakket om det kunstneriske vækstlag, det tror jeg alle vil synes er noget, vi skal støtte op om og arbejde aktivt og videre med.
Vi har drøftet armslængdeprincippet, og der oplever jeg også en bred enighed her i Folketinget.
Jeg synes, det er fint, vi har debatten om armslængdeprincippet, for det er jo netop ikke noget, der er nedfældet ved lov, men noget, som handler om en balance, og der er det jo vigtigt, at vi hele tiden kigger på den her balance og har en åben debat om det også.
Hr. Mogens Jensen var inde på, at Socialdemokraterne ikke ønsker en unødig detailstyring af kulturinstitutionerne.
Der kan jeg sige at regeringen er helt enig, for det ønsker vi sådan set heller ikke.
Så har Socialdemokraterne en holdning om, at de ønsker, at flere danskere skal sikres adgang til kulturinstitutionerne.
Og det er jo netop en af hovedintentionerne bag vores nye strategi »Kultur for Alle«.
Så på den måde tegner der sig på det her område og det her felt inden for kulturpolitikken en god og bred enighed, som jeg synes vi konstruktivt skal arbejde videre med.
Socialdemokraterne er så kommet med 12 forslag, og dem kigger jeg da meget gerne på og indgår i en drøftelse af.
Det afgørende er i sidste ende jo altid finansiering, og om man også kan finde pengene til det.
Men det kunne jeg høre hr. Mogens Jensen var klar til, og det ser jo rigtig, rigtig godt ud.
Der har været en drøftelse om selvcensur.
Jeg tror, det var et spørgsmål, der blev stillet af fru Karin Nødgaard til hr. Mogens Jensen, om den her undersøgelse, der har været meget drøftet i den her uge, fra Ugebrevet A4.
Nu kan man jo sige meget om selve undersøgelsen, og der er blevet sagt meget godt og skidt om den.
Jeg vil bare sige, at hvis det forholder sig sådan, at der er kunstnere i det her land, der er bange for at ytre sig eller ikke tør indgå i nye kunstneriske produktioner af frygt for repressalier, ja, så er det et stort demokratisk problem.
Jeg har nu indkaldt kunstnernes organisationer til et møde, hvor vi så har mulighed for at sætte det her tema på.
Jeg vil selvfølgelig gerne orientere Folketingets Kulturudvalg om, hvad der kommer ud af det møde, og om der er behov for tiltag på det område.
Til Venstres ordfører, hr. Troels Christensen, vil jeg også sige tak for et fint indlæg.
Man mærker tydeligt den store glæde, der er ved kulturen, og det tegner også godt og konstruktivt for det kommende samarbejde.
De kan give os fælles oplevelser, fælles referencer og et godt og solidt kendskab til vores fælles historie osv. og dermed indirekte være med til at styrke sammenhængskraften, og det tror jeg er noget alle partier sådan set er optaget af.
Da hr. Troels Christensen sagde, at de rytmiske spillesteder havde fået flere penge, så lød det i to spørgsmål, bl.a. fra hr. Johs. Poulsen, som om det sandelig ikke var rigtigt, at de havde fået flere penge.
Der vil jeg bare understrege, at der er gået flere penge til de rytmiske spillesteder.
Det er rigtigt, at der i foråret var en skatteaftale, hvor man var inde og fratage en PL-regulering af nogle støtteordninger, som står på erhvervsredegørelsen.
De penge blev så ført tilbage med finansloven for næste år.
Man har lov til at blive klogere.
Jeg synes, det er godt, at de partier, der stod bag den første aftale, nemlig skatteaftalen, senere hen sagde, at de faktisk godt vil gå ind og prioritere de her områder alligevel.
Så det er sikret.
Men derudover er der altså også sikret yderligere penge til de rytmiske spillesteder.
De kommer så fra Peter Schaufuss-midlerne, hvor vi har været inde at lave en omprioritering og har valgt at prioritere nogle af de midler, så de altså fremover kommer til at gå til de rytmiske spillesteder og dermed ikke længere skal gå til Peter Schaufuss-balletten.
Nu er hr. Per Clausen her ikke lige, men så kan jeg sige det til de øvrige.
Hr. Per Clausen var i et spørgsmål til hr. Troels Christensen inde på, om kulturbudgettet generelt har været PL-reguleret hen over årene.
Han fik det fremstillet, som om jeg skulle have sagt, at beløbet har været det samme siden 2001, og derfor skulle der ikke være det samme stabile niveau.
Jeg kan sige, at vi i Kulturministeriet netop har udarbejdet en oversigt over bevillingerne til kultur i årene 2001-2010.
Der har selvfølgelig været udsving over årene, men når vi sammenligner år 2010 med år 2001, kan vi altså konstatere en stigning.
Og tallene for 2010 er beregnet i årets priser, de er renset for udsving vedrørende kommunalreformen, ressortændringer osv., så de udtrykker altså en reel stigning – bare for at slå det helt fast.
Fru Karin Nødgaard holdt et rigtig fint indlæg, og jeg synes, at man skal rose Dansk Folkepartis store engagement på kulturområdet.
Det kan vi ikke mindst se på finansloven, hvor jeg især gerne vil rose Dansk Folkeparti for at have kæmpet for huskunstnerordningen.
Jeg ved, at den vil blive til stor glæde og gavn for børn og unge i hele landet, og det er i hvert fald dem, der har båret den helt frem.
Og jeg kan sige, at Venstre og De Konservative også er glade for den her ordning, så det var et lykkeligt resultat, som tegner godt for fremtiden.
Nu er fru Pernille Frahm gået, men jeg vil dog alligevel lige sige to ting til fru Pernille Frahms indlæg.
Jeg er enig med hende i, at kultur i høj grad gror nedefra, og derfor synes jeg også, det er helt vigtigt, at vi erkender, at det her er et fælles ansvar.
Hvis man skal have et rigt kulturliv i hele landet, må man samarbejde med kommunerne ude lokalt, og det er også det, der har været intentionen med min danmarksturné og også fremadrettet ligger i strategien »Kultur for Alle«.
Så var fru Pernille Frahm meget frustreret over, at der bliver skåret ned på den lokale kultur, som hun siger, altså at vi nu skærer kulturskoler væk og nu skærer billedkunstskoler væk.
Der må jeg altså bare sige endnu en gang, at det, der har været tale om i forhold til kulturskoler og billedkunstskoler, har været en 4-årig forsøgsperiode, som har løbet i årene 2006, 2007, 2008 og 2009.
Der var enighed blandt Folketingets partier – de fleste af dem i hvert fald – om, at man ville have sådan en 4-årig forsøgspulje.
Nu er den så løbet ud – det gør forsøgspuljer nu engang – men der er altså ikke tale om, at vi aktivt har været inde og skære noget væk.
Det har været en forsøgspulje, og nu er den afsluttet.
Man har så mulighed for at bruge de erfaringer ude i landet, som er kommet ud af den her fine og nyttige, synes jeg, forsøgspulje, der har været.
Jeg vil også sige velkommen til vores nye konservative ordfører, hr. Henrik Rasmussen, som også viste et fint engagement heroppe fra talerstolen, og det tegner også godt for det videre samarbejde.
Der var et spørgsmål til hr. Henrik Rasmussen fra hr. Mogens Jensen om Nationalmuseet og situationen på Nationalmuseet, og man fornemmede, at hr. Mogens Jensen var bekymret for situationen derovre.
Der vil jeg sige, at vi selvfølgelig følger situationen på Nationalmuseet meget tæt.
Det er jo også en institution, som betyder rigtig meget for regeringen, og det er dejligt, at den betyder meget for mange af Folketingets partier, men det, jeg generelt er optaget af, er, at vi får set på vores museumsområde meget bredt i hele landet.
Hvis man skal være bekymret på museernes vegne lige nu, tror jeg, vi skal kigge på de kulturhistoriske museer.
Hr. Johs. Poulsen tegnede et måske lidt dystert, synes jeg, billede af den kulturpolitiske situation.
Der vil jeg sige, at det næsten er ærgerligt, at hr. Johs. Poulsen ikke havde tid til at tage med rundt i hele landet.
Nu ved jeg jo, at han var med på et af møderne på danmarksturneen.
Jeg synes, det var et godt og konstruktivt møde, vi havde deroppe, men hvis nu hr. Johs. Poulsen havde haft mulighed for at komme med rundt i hele landet, ville han have set, at det går rigtig godt for kunsten og kulturen i det her land.
Selv om der er udfordringer, er der et stort engagement, og kommunerne brænder virkelig for den her opgave, og der kan blive et rigtig godt samarbejde mellem staten og kommunerne fremover.
Der var også en lille dyster stemning i forbindelse med forlig og samarbejde.
Jeg har taget en hel liste med over, hvor mange brede forlig der er på kulturens område.
Sådan er det nu, og sådan ønsker jeg også, at det skal være fremover.
Med hensyn til det kom der også en hilsen – en slags julehilsen var det, den kom i hvert fald lige før jul – hvor man bl.a. efterlyste et større samarbejde på teaterområdet.
Nu er det jo sådan, at de partier, der sendte brevet til mig før jul, også havde sendt et brev til den tidligere kulturminister, hvor man selv opsagde samarbejdet på teaterområdet.
Og vi ser jo også, at der er uenigheder, ikke mindst på egnsteaterområdet, hvor der i hvert fald ikke er enighed blandt partierne.
Men nu er det jo sådan, at teaterudvalget snart kommer med deres rapport, og der inviterer jeg selvfølgelig bredt partierne over.
Så skal vi have en snak om, hvad der skal ske på teaterområdet fremover.
Hvis det skal resultere i en revision af teaterloven på sigt, tror jeg, det er vigtigt, at vi står sammen om det.
Jeg har to bemærkninger mere, nemlig til hr. Johs. Poulsen, lidt vedrørende design og arkitektur, hvor Det Radikale Venstres synes, at det skal være et stort satsningsområde.
Det er jeg sådan set helt enig i, det er regeringen også meget optaget af, og det er også noget, som vi ønsker at satse på.
Så blev der sagt, at regeringen skulle være lidt bagstræberisk i forhold til eksempelvis at styrke designområdet og designuddannelserne osv.
Jeg tror, at man måske også godt kunne pege pilen lidt tilbage i forhold til hele uddannelsesområdet inden for arkitektur og design, hvor jeg i hvert fald synes at have oplevet, at Det Radikale Venstre måske har været lidt bagstræberisk i forhold til fremtidens uddannelser på det her område.
Det kan jo også bunde i en reel uenighed, men det er noget, vi også kommer til at drøfte i det kommende år.
Men målet er vi i hvert fald fuldstændig enige om, nemlig at vi skal styrke design- og arkitekturpolitikken i det her land.
Jeg kan ikke lade være med at bemærke, at netop hr. Johs. Poulsen nævnte Det Jyske Ensemble.
Der er det jo, at det kan være fristende for os som politikere at gå ind og sige: Jamen det synes vi ikke, vi vil meget gerne lokalt støtte vores jyske ensemble og så overrule den her beslutning.
Men der må man igen anerkende, at det er en beslutning, der er truffet i et armslængdeorgan, altså af de kunstfaglige eksperter.
En lille kort bemærkning til hr. Per Clausen, som igen siger, at det her handler i bund og grund om penge.
Jeg må bare opfordre Enhedslisten til nogle gange også at se på, at det ikke altid kun handler om flere penge, men sådan set også om, hvordan vi bruger de penge, som vi allerede har på det her område, og 6 mia. kr. om året synes jeg faktisk er ganske, ganske mange penge.
Til hr. Simon Emil Ammitzbøll vil jeg sige, at jeg glæder mig selvfølgelig over Liberal Alliances opbakning til »Kultur for Alle«, og jeg glæder mig også til det fremtidige samarbejde.
Jeg er helt enig i og synes også, det er vigtigt, vi har en åben debat om armslængdeprincippet og om, at balancen hele tiden er vigtig at se på.
Jeg synes også, det var interessant at høre de meget stærke fortalere for armslængdeprincippet.
Bl.a. hr. Mogens Jensen omtalte andres medlemmer af Danmarks Radios bestyrelse, hvad man må sige og hvad man ikke må sige, og jeg kan sige, at regeringen har foreslået, at vi simpelt hen ændrer bestyrelsesformen i Danmarks Radio og går helt over til en professionel bestyrelse, så det ikke er Folketingets partier, der udpeger medlemmerne af Danmarks Radios bestyrelse.
Den model er hr. Mogens Jensen jo så imod, men det kan jo være, der viser sig nye takter efter dagens debat, og det kan vi jo så drøfte under de kommende medieforhandlinger.
Jeg glæder mig i hvert fald også til de forhandlinger.
Det var vist ordene.